LAZAROBASTER BADIOLA (EH Bildu, 2014-06-19):
Bai, egun on guztioi.
Aurtengo antxoa kanpainaren erdi-erdian, Tapia sailburuak antxoak jatera animatu gintuen herritar guztiok. Handik bost egunetara, Darpón sailburuak inongo egokitasunik gabe herritarroi antxoen anisakiarekin kontuz ibiltzeko esan zigun beharrezkoa ez den alarma bat piztuz.
Edonola ere, kontroleko osoko bilkuran Darpón eta Tapia sailburuek ez zuten autokritika txikiena ere egin. Are eta gehiago gainera, gauzak ondo egin zirela defendatu behar horretan, koordinazio perfektua egon zela esan zuen Tapia sailburuak.
Gezurra galanta. Koordinazio perfektua izatekotan ere, agerraldia bi sailburuek batera ematetik gertuago...
...koordinazio perfektua izatekotan ere agerraldia bi sailburuek batera ematetik gertuago egongo litzateke, edozein kasutan, bost eguneko epean bakoitzak bere aldetik gauza desberdinak esatetik baino.
Talde Popularrak aurkeztutako mozioak hiru puntu jasotzen ditu. Eta lehenengo puntuak nolabait honelako kasuetarako jarduera protokolo bat ezartzea edo eskatzen du. Iruditzen zaigu puntu hau berez hirugarren puntuan jasota edo barnebilduta egon beharko litzatekeela, izan ere, elikadura segurtasunaren planak berak jaso beharko luke horrelako egoeretan ba jarduera protokolo bat.
Bigarren puntuan arrainaren inguruko ezagutza areagotzeko kanpainak egitea aipatzen da eta hor iruditzen zaigu ba besterik gabe ondo dagoela, hau modu iraunkor batetan egin beharreko zerbait dela.
Eta hirugarren puntuan aipatzen da urriaren 17an elikagaien segurtasunari buruz Legebiltzarrak erabakitakoa betetzea eskatzen zaio Jaurlaritzari. Eta hau da guri interesgarria iruditzen zaigun puntua.
Izan ere, urriko legez besteko proposamen hark bigarren puntuan jasotzen zuen Jaurlaritzak sei hilabeteko epean egin eta aurkeztu zezala Elikagaien segurtasunerako planaren zirriborroa. Hilabeteko atzerapenarekin, pasaden astean jaso genuen planaren zirriborroa, baina azkenean hilabeteko atzerapena gutxieneko da aurkeztutakoa ikusi eta gero.
Izan ere, zazpi orriko dokumentu bat da plan honen zirriborroa, gaztelera hutsean dagoena. Eta zazpi orri horietatik lau eskaintzen dizkio planaren zailtasun maila eta konplexutasuna adierazteko. Eta lau orri horien bukaeran esaten duena, hitzez hitz, gazteleraz, zera da, "lo que en este documento planteamos es un guión borrador de los contenidos del plan, que previsiblemente tendrá el siguiente índice". Eta ondoren, hiru orritan, aurkibide zirriborro bat jasotzen da.
Eta iruditzen zaigu hau izatekotan ere asko jota planaren zirriborroaren, zirriborroaren, zirriborroaren aurkibidea izan daitekeela eta ez dela inondik inora ere serioa. Sei hilabeteko epean, zazpi hilabete hartu eta hau aurkeztu. Eta hau aurkeztu gainera ikusten dugunean Jaurlaritzak eguna joan eta eguna etorri planak aurkezten dituela. Plan ponposoak, kanpora salgarriak direnak eta nolabait Gobernua zerbait egiten ari den itxura emateko baliatzen diren planak.
Baina denok badakigu itxura ematea dela gauza bat eta benetan egitea beste bat, betidanik horrela izan da. Eta Gobernu honek erakuslehio handi bat dauka, erakuslehio edo eskaparate polita, kanpora begira, baina barrura sartu eta hor pixka bat arakatzen hasten baldin bagara, ikusten duguna da ganora gutxi dagoela.
Eta hau esanda, bukatzeko esan mozioari gure baiezko botoa emango diogula. Besterik ez.
Eskerrik asko.